Virallinen lehti nro C 167 , 01/06/1998 s. 0220



B4-0507, 0517, 0532 ja 0543/98 Päätöslauselma Turkista Euroopan parlamentti, joka A. ottaa huomioon, että aamulla 12. toukokuuta 1998, kaksi miestä tunkeutui Akin Birdalin toimistoon ja avasi tulen häntä kohti haavoittaen häntä kuudella luodilla, B. ottaa huomioon, että Turkin ihmisoikeusjärjestön (IHD:n) puheenjohtaja Birdal on arvossapidetty ihmisoikeusaktivisti, joka on säännöllisesti toimittanut tietoja Euroopan unionin valtuuskunnille, lähettiläille ja useille parlamentin omille jäsenille, C. ottaa huomioon, että turkkilaiset viranomaiset ovat painostaneet Birdalia voimakkaasti ja että häntä vastaan on nostettu useita oikeusjuttuja hänen ihmisoikeuksiin liittyvän toimintansa vuoksi, D. ottaa huomioon, että hyvin vähän on tehty ihmisoikeusjärjestön muita jäseniä vastaan suunnattuihin hyökkäyksiin syyllistyneiden tuomiseksi oikeuden eteen, E. ottaa huomioon, että 21. huhtikuuta 1998 Diyarbakirin valtion turvallisuusasioita käsittelevä tuomioistuin tuomitsi Istanbulin pormestarin, Recep Tayyip Erdoganin, kymmeneksi kuukaudeksi vankeuteen «vihan lietsomisesta» poliittisessa puheessa, jonka väitettiin olleen maallistumisen vastainen, F. ottaa huomioon, että pormestari Erdogan kuului Refah-puolueeseen, jonka perustuslakituomioistuin hajotti tammikuussa 1998, ja on nykyisin Fazilet-puolueen jäsen, G. ottaa huomioon, että muitakin puolueen jäseniä, mm. pormestareita ja liikemiehiä, vastaan on nostettu oikeusjuttuja; Euroopan parlamentti, joka 1. Ilmaisee järkytyksensä ja tyrmistyksensä Akin Birdalia vastaan suunnatun hyökkäyksen johdosta, tuomitsee sen täysin ja tuo julki solidaarisuutensa häntä ja hänen Turkin ihmisoikeusjärjestössä toimivia työtovereitaan kohtaan; 2. Kehottaa Turkin viranomaisia varmistamaan, että tämän teon, ja muiden vastaavien rikosten, toteuttamisesta ja suunnittelusta vastuussa olevat henkilöt tuodaan oikeuden eteen; 3. On huolestunut siitä, että muita ihmisoikeusjärjestöjen jäseniä ja toimittajia vastaan suunnattuihin hyökkäyksiin syyllistyneiden henkilöiden tähänastisen rankaisematta jäämisen luoma ilmapiiri on myötävaikuttanut tämän hyökkäyksen tapahtumiseen; 4. Pyytää Turkin viranomaisia toteuttamaan välttämättömät toimenpiteet Birdalin turvallisuuden ja vapauden takaamiseksi ja lopettamaan hänen ja hänen järjestönsä vainoamisen; 5. Pyytää Turkin viranomaisia varmistamaan, että IHD:lle ja muille ihmisoikeuksien alalla toimiville kansalaisjärjestöille annetaan takuut siitä, että ne voivat vapaasti toimia ihmisoikeuksien puolustamiseksi ja edistämiseksi; 6. Pyytää EU:n puheenjohtajavaltiota antamaan tätä hyökkäystä koskevan julkilausuman; 7. Ilmaisee huolestumisensa siitä, mitä seuraamuksia Erdoganin saamalla tuomiolla on poliittiseen ilmaisuvapauden kannalta; 8. Uskoo, että korkein vetoomustuomioistuin tulee kumoamaan turvallisuusasioita käsittelevän tuomioistuimen Erdoganille langettaman tuomion noudattaen virallisen syyttäjän näkemystä, 9. Pyytää Turkin hallitusta ja poliittisia puolueita täytäntöönpanemaan tarvittavan lainsäädännön sananvapauteen ja mielipiteen vapauteen perustuvan demokratisoinnin toteuttamiseksi; 10. Muistuttaa Turkkia niistä sitoumuksista, joista sen on vastattava ihmisoikeuksien yleismaailmallisen julistuksen ja ratifioimiensa kansainvälisten ja alueellisten ihmisoikeussopimusten perusteella; 11. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, Turkin hallitukselle ja Turkin suurelle kansalliskokoukselle.